টেস্টে ফিরছেন বিরাট কোহলি? কী বললেন তিনি

ওয়েব ডেস্ক : অবসর ভেঙে টেস্টে ফিরছেন বিরাট কোহলি (Virat Kohli)? কয়েকদিন ধরে এমনই জল্পনা ঘুরে বেড়াচ্ছে নানান মহলে। এমনকি বিসিসিআই (BCCI) কর্তারা ভারতের তারকা ক্রিকেটারের দারস্থ হতে পারেন বলেও শোনা যাচ্ছিল। তবে সেই সব জল্পনার জবাব দিলেন কোহলি। তিনি জানিয়ে দিলেন, তিনি ক্রিকেটের একটা ফরম্যাটই খেলবেন।

রাঁচিতে দক্ষিণ আফ্রিকার (South Africa) বিরুদ্ধে প্রথম একদিনের ম্যাচের পর বিরাট বলেন, ‘আমার এখনও বয়স ৩৭। নতুন করে নিজেকে তৈরি করতে সময়ের প্রয়োজন। এইভাবেই তো খেলে এসেছি আমি। ৩০০টি একদিনের ম্যাচ খেলেছি আমি। আপনি খেলার সঙ্গে যদি সবসময় যুক্ত থাকেন, ভালো শট মারেন এবং ঘন্টা দু’য়েক ব্যাট করতে পারলে বুঝবেন আপনি সঠিক জায়গায় রয়েছেন। আর খারাপ সময়ে নেটে অনুশীলন করে সেই ফর্ম কাটানোর চেষ্টা করবেন। খেলাটা কতটা উপভোগ করছেন সেটাই আসল”

আরও খবর : জলে গেল না কোহলির সেঞ্চুরি, হাড্ডাহাড্ডি ম্যাচে লড়ে জিতল ভারত

তার পরেই পুরস্কার নেওয়ার সময় বিরাটকে হর্ষ ভোগলে প্রশ্ন করে বলেন, এখনও তুমি একটা ফরম্যাটেই খেলছো। কিন্তু ভবিষ্যতেও কী তোমাকে এই ভাবেই দেখা যাবে? এর জবাবে কোহলি বলেন, ‘আমাকে ভবিষ্যতে একটাই ফরম্যাটে খেলতে দেখা যাবে’। এর পরেই মনে করা হচ্ছে, আর টেস্ট ক্রিকেটে ফিরবেন না বিরাট।

প্রসঙ্গত, দক্ষিণ আফ্রিকার বিরুদ্ধে সম্প্রতি টেস্টে হোয়াইটওয়াশ হয়েছে ভারত (India)। তার পরেই সম্প্রতি এক ক্রিকেট ওয়েবসাইট তাদের প্রতিবেদনে দাবি করেছিল, কোনও ক্রিকেটারকে অবসরের সিদ্ধান্ত পুনর্বিবেচনা করার অনুরোধ করতে পারে বোর্ড। তখনেই উঠে এসেছিল কেহলির নাম। তবে এটিকে গুজব বলে উড়িয়ে দিয়েছিলেন বিসিসিআই সচিব দেবজিৎ সাইকিয়া। তবে এবার এ নিয়ে জল্পনার অবসান ঘটালেন বিরাট।