১৪৮ বছরে প্রথম! টেস্ট ক্রিকেটের নিয়মে বিরাট রদবদল! কী জানেন?

ওয়েব ডেস্ক: টস, লাঞ্চ, টি-ব্রেক, স্টাম্পস- সাধারণত এভাবেই টেস্ট ক্রিকেটের (Test Cricket) একটা দিনের খেলা হয়। কিন্তু এবার এই নিয়মে আসছে বড়সড় রদবদল। ভারত-দক্ষিণ আফ্রিকার টেস্ট সিরিজেই (India-South Africa Test Series) ঘটবে এই অভিনব পরিবর্তন। সিরিজের দ্বিতীয় টেস্ট ম্যাচে টসের পর প্রথম সিজনের খেলা হবে এবং তারপরেই টি-ব্রেক (Tea Break) পাবেন খেলোয়াড়রা। সেই সঙ্গে ম্যাচের দিন শেষের সময়ও বদলে যাচ্ছে এই টেস্ট ম্যাচে।

আগামী ২২ নভেম্বর গুয়াহাটির (Guwahati Test) বারসাপাড়া স্টেডিয়ামে শুরু হবে ভারত-দক্ষিণ আফ্রিকা দ্বিতীয় টেস্ট ম্যাচ। টেস্ট ক্রিকেটের ইতিহাসে প্রথমবারের মতো খেলোয়াড়রা লাঞ্চের আগে ‘টি-ব্রেক’ পাবেন এই ম্যাচে। কিন্তু কেন? চলুন বিষয়টা একটু বিস্তারে জেনে নেওয়া যাক।

আরও পড়ুন: শুধু ক্রিকেট নয়, এইসব খেলাতেও সমান পারদর্শী জেমাইমা রদ্রিগেজ

গুয়াহাটি টেস্ট ম্যাচের নতুন সময়সূচি

নতুন সূচি অনুযায়ী, টসের পর এই ম্যাচের প্রথম সেশন চলবে সকাল ৯টা থেকে ১১টা পর্যন্ত। এরপর হবে ‘টি-ব্রেক’ দেওয়া হবে সকাল ১১টা থেকে ১১:২০ পর্যন্ত। দ্বিতীয় সেশন শুরু হবে ১১:২০-তে, চলবে দুপুর ১:২০ পর্যন্ত। এরপর খেলোয়াড়দের লাঞ্চ ব্রেক থাকবে ১:২০ থেকে ২টা পর্যন্ত। টেস্ট ম্যাচের তৃতীয় সেশন শুরু দুপুর ২টায় এবং দিনের খেলা শেষ হবে বিকেল ৪টায়।

সাধারণত টেস্ট ম্যাচের সময়সূচি কেমন হয়?

সাধারণত ভারতে টেস্ট ম্যাচ শুরু হয় সকাল ৯:৩০-এ, যেখানে লাঞ্চ ব্রেক থাকে ১১:৩০ থেকে ১২:১০ পর্যন্ত এবং টি-ব্রেক দেওয়া হয় ২:১০ থেকে ২:৩০ পর্যন্ত। এরপর শেষ সেশন খেলা হয় বিকেল ২:৩০ থেকে ৪:৩০ পর্যন্ত। তবে ইংল্যান্ডের মতো দেশে, যেখানে গ্রীষ্মে দিন বড় হয়, সেখানে টেস্ট ম্যাচ শুরু হয় সকাল ১১টায়। সেই তুলনায় ভারতের পূর্বাঞ্চলে সূর্যাস্ত তাড়াতাড়ি হওয়ায় এই নতুন সময়সূচি প্রয়োগের সিদ্ধান্ত নেওয়া হয়েছে।

কেন টেস্ট ম্যাচের সময়সূচিতে পরিবর্তন?

বোর্ডের এক সূত্র জানিয়েছে, “গুয়াহাটিতে সূর্যাস্ত অনেক আগে হয়, তাই খেলার শুরুটাও আগেভাগে করতে হবে। টি-ব্রেক আগেই রাখলে খেলার জন্য অতিরিক্ত সময় পাওয়া যাবে। এটাই সময়সূচি পরিবর্তনের মূল কারণ।”